Document ID: 32013L0008

DIRETTIVA TAL-KUMMISSJONI 2013/8/UE
tas-26 ta’ Frar 2013
li temenda, bl-iskop li jiġu adattati d-dispożizzjonijiet tekniċi tagħha, id-Direttiva 2009/144/KE tal-Parlament Ewropew u tal-Kunsill dwar ċerti komponenti u karatteristiċi tat-tratturi bir-roti għall-agrikoltura jew għall-foresterija
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/37/KE, tal-Parlament Ewropew u tal-Kunsill tas-26 ta’ Mejju 2003 dwar l-approvazzjoni tat-tip ta’ tratturi għall-agrikoltura jew għall-forestrija, il-karrijiet tagħhom u makkinarju li jiġi rmunkat u li jista’ jinbidel, flimkien mas-sistemi tiegħu, il-komponenti u l-unitajiet tekniċi separati u r-revoka tad-Direttiva 74/150/KEE (1), u b’mod partikolari l-punt (b) tal-Artikolu 19(1) tagħha,
Billi:
(1)
L-Anness IV tad-Direttiva 2009/144/KE tal-Parlament Ewropew u tal-Kunsill (2) jistabbilixxi d-dispożizzjonijiet u r-rekwiżiti ġenerali dwar l-igganċjar mekkaniku bejn it-trattur u l-vettura li tkun irmunkata u dwar it-tagħbija vertikali fil-punt tal-igganċjar.
(2)
F’dawn l-aħħar snin, fl-Unjoni ntużaw tipi ġodda ta’ mekkaniżmi tal-igganċjar u dawn fil-preżent huma approvati b’mod nazzjonali abbażi tal-istandards tal-ISO. Dawn huma mekkaniżmi tal-igganċjar clevis li ma jdurux (ISO 6489-5:2011), tipi ta’ mekkaniżmi tal-igganċjar bil-boċċa (ISO 24347:2005) u mekkaniżmi tal-igganċjar forma ta’ musmar (ISO 6489-4:2004).
(3)
Biex titqies il-qagħda preżenti tas-suq, sabiex l-impatti possibbli fuq is-sikurezza u fuq l-ekonomija jkunu minimizzati u biex ikun possibbli li dawn it-tipi ta’ gganċjar ikollhom approvazzjoni tat-tip tal-KE, jeħtieġ li t-tipi ta’ gganċjar ikkonċernati u l-istandards rilevanti tal-ISO jiġu inklużi fid-Direttiva 2009/144/KE.
(4)
Għalhekk, id-Direttiva 2009/144/KE għandha tiġi emendata skont dan.
(5)
Il-miżuri stipulati f’din id-Direttiva huma skont l-opinjoni tal-Kumitat stabbilit fl-Artikolu 20(1) tad-Direttiva 2003/37/KE.
ADOTTAT DIN ID-DIRETTIVA:
Artikolu 1
L-Anness IV tad-Direttiva 2009/144/KE huwa emendat skont l-Anness ta’ din id-Direttiva.
Artikolu 2
1. L-Istati Membri għandhom jadottaw u jippubblikaw, sa mhux aktar tard mill-1 ta' April 2014, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw it-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b’din id-Direttiva lill-Kummissjoni.
Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, is-26 ta’ Frar 2013.

Labels: 7
8
6